د کور او ښار جوړولو وزارت په یوه خبرپاڼه کې لیکلي، د دغه وزارت سرپرست، حمدالله نعماني کابل کې د چین له سفیر، ژاو شینګ سره کتلي او د وزارت اړوند پروژو په اړه یې خبرې کړې دي.

په دغه کتنه کې ښاغلي نعماني ویلي، چین او افغانستان پخوانۍ سیاسي او اقتصادي اړیکې لري چې دواړه لوري یې پراختیا او پیاوړتیا ته ژمن دي او په کار ده چې چینایي پانګوال وهڅول شي، څو د نوي کابل ښار په ساختماني چارو کې پانګونه وکړي.

اخوا ژاو شینګ څرګنده کړې چې په نوي کابل ښار کې د پانګونې شرایط، اسانتیاوې او نورې برخې دې روښانه شي، څو چینایي پانګوالو ته بشپړ معلومات ترلاسه او بیا د پانګونې لپاره زړه ښه کړي.
#طلوع‌نیوز